**Starfsreglur tengiliða tegunda**

**Fjár- og hjarðhundadeildar HRFÍ**

**1. gr.**

**Skilgreining**

Tengiliður tegundar er fulltrúi þess hundakynsin sem hann er að koma fram fyrir og kemur fram fyrir hönd þess gagnvart stjórn Fjár- og hjarðhundadeildar.

Einn tengiliður skal vera starfandi innan hverrar tegundar.

**2. gr.**

Tengiliður er skipaður af stjórn Fjár- og hjarðhundadeildar, að undangenginni kosningu á aðalfundi.

Tengiliður er trúnaðarmaður stjórnar og starfar í umboði og á ábyrgð stjórnar.

Tengiliður er jafnframt fulltrúi Hundaræktarfélags Íslands.

**3. gr.**

**Kjörgengi**

Til þess að hafa kjörgengi sem tengiliður í Fjár- og hjarðhundadeild verður viðkomandi að vera skráður félagsmaður í HRFÍ í tvö ár samkvæmt reglum deilda HRFÍ. Æskilegt er að viðkomandi eigi hund af því hundakyni sem hann hyggst bjóða sig fram sem tengilið fyrir.

Aðili sem gefur kost á sér í starf tengiliðar skal jafnframt hafa góða þekkingu á hundakyninu og heilsufari þess.

**4. gr.**

**Kosning**

Kosning tengiliðar fer fram á aðalfundi Fjár- og hjarðhundadeildar sem haldinn er árlega.

Fundarmenn kjósa á milli þeirra aðila sem gefa kost á sér í starf tengiliðar hverrar tegundar og er sá kosinn sem hlýtur meirihluta atkvæða.

Ef einungis einn aðili gefur kost á sér í starf tengiliðar er hann sjálfkjörinn.

Ef enginn gefur kost á sér í starf tengiliðar tiltekinnar tegundar getur stjórn skipað aðila innan hennar í starf tengiliðar.

Sé tengiliður kosinn til starfa í stjórn deildarinnar skal velja nýjan tengilið í hans stað.

**5. gr.**

**Hlutverk og skyldur**

Tengiliðir gegna því hlutverki að miðla upplýsingum um hundakynið til stjórnar, annarra meðlima deilda og annarra áhugasamra.

Tengiliður sér um að miðla upplýsingum frá stjórn til eigenda í sinni tegund.

Tengiliður sér um að skrá upplýsingar um hunda viðkomandi hundakyns, sem fært er í möppu HRFÍ. Meðal þess sem skráð er eru upplýsingar um sýningarárangur, árangur á vinnuprófum, niðurstöður skapgerðarmats, heilsufarsupplýsingar, niðurstöður augnskoðana og niðurstöður úr aflestri á HD myndum og AA myndum.

Tengiliður sendir inn á vefsíðu deildarinnar sýningafréttir og hvolpafréttir á vefsíðu deildarinnar.

Tengiliðir vinna saman að uppsetningu bása á sýningum félagsins eða öðrum kynningum þar sem hundakyn eru kynnt. Tengiliðir sjá jafnframt um kynningarefni (bæklinga um sína tegund, myndir og annað sem tengist uppsetningu) og skipuleggja tíma hunda sem eru í kynningarbás hverju sinni.

Tengiliðir sjá um bikaraskil og skráir hjá sér bikarhafa, nafn hunds og eigenda samkvæmt ættbók.

Tengiliður heldur póstlista eða tölvupóstföng fyrir félagsmenn í viðkomandi hundategund.

Æskilegt er að tengiliðir sæki ræktunarnámskeið og fyrirlestra á vegum HRFÍ.

Tengiliðir skulu gæta trúmennsku í störfum sínum, leggja sitt af mörkum til að efla félagið og standa vörð um hagsmuni þess.

Tengiliðir skulu eiga upplýsandi og styðjandi samskipti við félagsmenn og aðra sem leita til hans vegna hlutverks hans sem tengiliðar og þeirra starfa sem hann sinnir.

Tengiliðir skulu gæta hlutleysis og aldrei gerast sekir um að hygla einum ræktanda umfram annan í svörum við fyrirspurnum og umfjöllunum um tegundir. Einungis skal vísa til árangurs á sýningum og niðurstöður úr heilsufarskönnunum þar sem það á við, en aldrei lýsa sinni persónulegu skoðun, hvorki á undaneldishundum né hvolpum.

Tengiliðir skulu þekkja lög og reglur og starfa samkvæmt þeim.

Tengiliðir eru stjórn deildarinnar til aðstoðar eftir því sem við á hverju sinni.

**6. gr.**

**Skýrsla tegundar**

Til viðbótar við hlutverk og skyldur tengiliða sem taldar eru upp í 5. gr. skal tengiliður skila inn skýrslu um tegundina á aðalfundi Fjár - og hjarðhundadeildar.

Skýrsla þessi skal innihalda eftirfarandi þætti:

1. Það helsta sem gert hefur verið fyrir tegundina síðastliðið ár í leik og starfi t.d þátttaka á vinnu- og fjárhundaprófum, göngur, hundafimi, fundir og fræðsla.
2. Heildarskráning tegundar, þar með talið hundar sem fallnir eru frá
3. Hvolpafréttir, fjöldi gota og fjöldi hvolpa í goti. Áætluð got sem upplýsingar eru um.
4. Hundar sem hafa hlotið titla á árinu.
5. Heilsufar, augnskoðanir, HD, AD niðurstöður.
6. Aðrar heilsufarsupplýsingar tegundar.
7. Sýningaárangur BOB á árinu.
8. Stigahæsti hundur tegundar.
9. Innfluttir hundar á árinu/Útfluttir. Væntanlegur innflutningur.

**7. gr.**

**Brot á starfsreglum**

Komi fram kvörtun eða kæra vegna starfa tengiliðar eða er tengjast skyldum hans og hlutverki samkvæmt reglum þessum skal stjórn Fjár- og hjarðhundadeildar taka slíkt erindi fyrir á stjórnarfundi og í framhaldinu vísa máli til siðanefndar ef ástæða þykir til.

Komi fram grunur um að tengiliður hafi gerst sekur um brot á starfsreglum varðandi trúnaðarskyldu við stjórn eða miðlun trúnaðarupplýsinga sem hann hefur undir höndum og fengnar eru í starfi hans sem tengiliðar, skal sömuleiðis taka slíkt erindi fyrir stjórnarfund og í framhaldinu vísa máli til siðanefndar ef ástæða þykir til.

Stjórn fjár- og hjarðhundadeildar metur í hverju tilfelli fyrir sig hvort ástæða þykir til að víkja tengilið tímabundið frá störfum á meðan mál hans er unnið af hálfu siðanefndar.

Verði það niðurstaða siðanefndar að tengiliður hafi brotið af sér í starfi skal stjórn Fjár- og hjarðhundadeildar vísa honum úr starfi og skipa annan tengilið í hans stað.

Selfoss 9. mars 2021

f.h. stjórnar Fjár- og hjarðhundadeildar HRFÍ

Jónína Guðmundsdóttir, formaður.